Tagħmilx ħaqq skont ma tara L-għerf tal-umli jgħinu jgħolli rasu, u jqiegħdu bilqiegħda qalb il-kbarat. Tfaħħarx raġel minħabba ġmielu; u taħmilx bniedem minħabba wiċċu. In-naħla hi żgħira fost il-ħlejjaq li jtiru, imma dak li tagħmel hu l-aqwa fost il-ħlewwa. Tiftaħarx għax ilbiesek hu mill-aħjar, u titkabbarx meta mfaħħar: għax tal-għaġeb huma għemejjel il-Mulej, u dak li jagħmel hu mistur għall-bniedem. Ħafna slaten sfaw bilqiegħda fl-art, u dak li ħadd ma basru xedd il-kuruna f'rasu. Ħafna slaten sfaw għalkollox bla ġieħ, u nies ta' ġieħ ġew mogħtija f'idejn oħrajn. Riflessjoni bil-kalma Qabel ma tistħarreġ sewwa, tikkundannax; l-ewwel aħsibha sewwa, u mbagħad ċanfar. Isma' qabel ma twieġeb, u twaqqafx diskors f'nofsu. Dwar ħaġa li ma tiswiex għalik titlewwimx. Fil-kawżi tal-midinbin la tindaħalx. Ibni, qis li ma titgħabbiex b'ħafna xogħol; jekk iżżidu ma teħlisx mill-piena, jekk tiġri warajh ma tilħqux, u billi taħrab ma teħlisx minnu. Hemm min jagħmel xogħol iebes, ibati u jistinka, imma xorta jibqa' lura għall-aħħar. Fiduċja f'Alla Hemm min hu kajman u jeħtieġ l-għajnuna, nieqes mill-ħila u mimli bil-faqar; imma l-Mulej jitfa' għajnejh fuqu biex jagħmillu l-ġid, jerfgħu mix-xejn tiegħu, u jgħinu jerfa' 'l fuq rasu, hekk li ħafna jistagħġbu bih. It-tajjeb u l-ħażin, il-ħajja u l-mewt, il-faqar u l-għana jiġu mill-Mulej. Don tal-Mulej li wieħed ikun għaref u l-Liġi jifhimha, u jagħrafha; l-imħabba u d-drawwa ta' għemejjel tajba minnu ġejjin. L-iżball u d-dlam ġew maħluqa għall-midinbin, dawk li jiftaħru bil-ħażen, il-ħażen jikber magħhom. Id-don tal-Mulej jibqa' ma' dawk li jqimuh, u r-rieda tajba tiegħu timliehom bil-ġid għal dejjem. Hemm min jistagħna għax għaqli u jfaddal, u dan ikun sehem xortih; meta jgħid: 'Sibt il-mistrieħ, issa noqgħod niekol mill-ġid li għandi,' ma jafx kemm se jgħaddi żmien, u jħallih warajh lill-oħrajn u jmut. Oqgħod għal dak li ntrabatt bih u tħabbeb miegħu, u idħol fi xjuħitek int u għadek taħdem. Tistagħġibx b'dak li jagħmel il-midneb; ikollok fiduċja fil-Mulej, u żomm sħiħ fit-taħbit tiegħek, għax hi ħaġa ħafifa f'għajnejn il-Mulej, li malajr u f'daqqa waħda jagħni lill-fqir. Il-barka tal-Mulej fil-ħlas tat-twajbin, u ħin bla waqt ikabbar il-barka tiegħu. Tgħidx: 'X'jonqosni, u 'l quddiem x'ġid se jkolli?' Tgħidx: 'Għandi kulma neħtieġ, u 'l quddiem liema għawġ jista' jkolli?' Fi żmien il-ġid jintesa l-għawġ, u fi żmien l-għawġ jintesa l-ġid. Ħaġa ħafifa għall-Mulej li meta l-bniedem itemm ħajtu jħallsu skont imġibtu. Għawġ ta' siegħa jnessi l-kumditajiet; u għemejjel il-bniedem jinkixfulu fi tmiem ħajtu. Issejjaħ lil ħadd imbierek qabel ma jmut; bniedem issir tafu f'uliedu. Tafdax f'min hu ħażin Iddaħħalx f'darek lil kulħadd, għax ħafna n-nases ta' min jimxi bil-ħżunija. Qalb il-kburi bħal perniċi tal-insib f'gaġġa, u bħal wieħed jgħasses ħa jarak taqa'; għax jonsob biex it-tajjeb idawru f'ħażen, u jmaqdar dak li ħaqqu tifħir. Bi xrara nar tieħu kotra ġamar, u l-bniedem midneb jgħasses biex ixerred id-demm. Għasses għall-ħażin għax ħażin ifassal, li ma jmurx jitfa' fuqek għajb li jibqagħlek. Ilqa' barrani għandek, u jħawdek b'ħafna taqlib, u jagħmlek barrani għal niesek.